Број:02- /25

Датум: 18.07.2025.

**ЗАПИСНИК СА СЈЕДНИЦЕ СКУПШТИНЕ АКЦИОНАРА КП „КОМУНАЛАЦ“ АД ФОЧА**

Одржане 07.07.2025. године у просторијама предузећа са почетком у 09-00 часова и сљедећим приједлогом

**Дневног реда**

1. Избор радних тијела скупштине:

1.1. Верификационе комисије и записничара

1.2. Подношење извјештаја верификационе комисије

1.3. Предјседника Скупштине

2. Разматрање и усвајање записника са претходне сједнице

3. Разматрање извјештаја о извршеној ревизији финансијских извјештаја за 2024.годину

4. Разматрање и усвајање:

4.1. Извјештаја о пословању друштва за 2024.годину

4.2. Финансијског извјештаја друштва за 2024.годину

4.3. Одлуке о расподјели добити из 2024. године

5. Разматрање и усвајање Плана пословања друштва за 2025.годину

6. Разматрање Извјештаја о раду Надзорног одбора за 2024. годину

7. Разно

Након што је представник већинског капитала који је заступао Васиљевић Никола поздравио присутне и пожелио успјешан рад, прешло се на реализацију Дневног реда.

Прије изјашњавања о Дневном реду констатовано је да сједници присуствује директор предузећа Миладин Ћаласан, капитал Општине Фоча као већинског власника путем пуномоћја представља Васиљевић Никола, Никола Скакавац као стручно лице, фонд ,,Преф“ који се изјаснио писмено и Инвестиоционо развојна банка која представља Фонд за реституцију се такође изјаснила писмено. Констатовано је да је ту и извјештај Централног регистра хартија од вриједности а.д. Бања Лука тако да Скупштина акционара може доносити све одлуке.

Предсједник Скупштине акционара прочитао је предложени Дневни ред и исти дао на разматрање и усвајање. Пошто није било примједби, а након извршеног гласања, Дневни ред је усвојен једногласно. Директор након тога чита допис ,,ПРЕФ-а“ као и допис Инвестиционо развојне банке која представља Фонд за реституцију и констатује да се ,,ПРЕФ“ изјаснио да уколико је на скупштини презентован извештај централног регистра хартија од вриједности они се изјашњавају са гласом ,,ЗА“, након чега чита допис Инвестиционе развојне банке у којем се и они изјашњавају гласом ,,ЗА“ за предложени дневни ред. Васиљевић Никола као представник већинског капитала такође се изјашњава са гласом ,,ЗА“ за предложени дневни ред. Пошто није било примједби, а након извршеног гласања, Дневни ред је усвојен једногласно.

 Тачка 1.

* + 1. Предсједник Скупштине акционара предложио је верификациону комисију у саставу: Скакавац Никола-предсједник комисије, чланови Симовић Милена и Ристовић Анђела. За записничара Симовић Милена. Скупштина акционара једногласно је усвојила приједлог о именовању верификационе комисије.
* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ ,,ЗА“
	1. Верификациона комисија у предложеном саставу извршила је увид у сву потребну документацију и констатовала да Скупштину акцинара КП,,Комуналац“ а.д Фоча чине 4.899,00 акцинара са укупно 478.357,00 акција односно толико и гласова. Предсједник Верификационе комисије Скакавац Никола изјављује да на данашњој сједници путем пуномоћника, на основу уредно издатих пуномоћја присуствују следећи акционари:
* Капитал Општине Фоча представља Васиљевић Никола са укупно 310.937,00 гласова
* ,,Преф“ а.д. Бања Лука представљен је писаним гласањем број 01-175/25 са укупно 47.836,00 гласова
* Фонд за реституцију представљен је писаним гласањем број: 08/2-122-85/07 са укупно 23.918 гласова

Скупштини акционара присуствују или су путем пуномоћја представљени акционари који имају укупно 382.691,00 акција, што у процентима износи 80,00 %.

Верификациона комисија након тога утврђује да на сједници присуствују акционари-пуномоћници који имају више од половине укупног броја гласова у Скупштини и да Скупштина може пуноважно радити и одлучивати. Након тога предсједник Скупштине акционара ставља извјештај верификационе комисије на гласање и усвајање:

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ ,,ЗА“
	1. Будући да је на сједници скупшштине присутан само представник већинског капитала Општине Фоча, за предсједника скупштине је испред капитала општине Фоча предложен Васиљевић Никола, као једина могућа опција испред акционара.

Директор чита изјашњење ,,Префа“ у којем они наводе да за предсједника скупштине акционара гласају за стручно лице са искуством у обављању ове дужности које буде предложено на самој сједници. Након тога чита изјашњење ИРБ у којем они наводе сличан став, тј. да изаберу лице са искуством у обављању те дужности.

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ ,,ЗА“

 Тачка 2.

 Предсједник Скупштине акционара изјављује да је записник са претходне сједнице послат свим акционарима у писаној форми и да су га добили у материјалима, те је исти дао на разматрање и усвајање. Након тога приступило се гласању. Директор предузећа чита мишљење Инвестиционе развојне банке која представља Фонд за реституцију, у којем се наводи да гласају ,,ЗА“.Након тога чита мишљење ,,Префа“ у којем они гласају ,,ЗА“ јер је записник сачињен на прописан начин и из самог записника је видљив ток сједнице. Након тога се констатује да је записник усвојен једногласно.

* Већински власник кога заступа Васиљевић Никола ,,ЗА“.
* ,,Преф“ а.д. Бања Лука ,,ЗА“
* Фонд за реституцију кога представља ИРБ ,,ЗА“

 Тачка 3.

Предсједник скупштине акционара чита мишљење Независног ревизора у коме се наводи: ,, По нашем мишљењу приложени финансијски извјештаји приказују истинито и објективно, по свим материјално значајним питањима, финансијску позицију друштва на дан 31. децембра 2024.године, и његове финансијске успјешности као и новчане токове готовине за годину која се завршава на тај дан, у складу са међународним стандардима рачуноводственог извјештавања. Након тога се читају мишљења Фонда за реституцију кога представља ИРБ и ,,Префа“ у којем се они изјашњавају позитивно за усвајање поменутог извјештаја, иако се на сједници констатује да се о њему не гласа.

 Тачка 4.

4.1. и 4.2. Предсједник скупштине акционара предлаже да се о финансисјком извјештају и извјештају о пословању друштва расправља у склопу једне тачке због сличности материјала а гласаће се два пута, што је усвојено. Директор предузећа изјављује да је годишњи рачун према општини повећан за 30%, што је у многоме олакшало пословање предузећа. Истиче да је највећи проблем предузећа у 2024. години, било питање депоније ,,Бабин поток“. Наводи да је депонија у више наврата била блокирана од стране локалног становништва. Додаје да је предузеће успјело да се договори са мјештанима Рјечице, тако да је смеће одлагано на стару депонију до половине октобра. Од тада је смеће уз сагласност општине, одлагано на локалитету изнад старе депоније. Наводи да је прошле године општина Фоча обезбједила кредитна средства за изградњу нове санитарне депоније, те да је Скупштина Општине Фоча донијела одлуку о локацији у мјесној заједници Козја Лука. Додаје да је расписан тендер и изабран понуђач ,,Србиње – путеви“ и наводи да су радови на изградњи депоније у завршној фази. Што се тиче питања гробља са задовољством истиче да је у 2024.години, то питање успјешно и трајно ријешено на задовољавајући начин, за наредних 15-20 година. Наводи да је Општина Фоча купила парцелу од 8500м², која је ограђена средствима општине. Иста је предузећу предата на кориштење и сахрањивање на истој је почело у 2025.години. Закључује да је ово питање квалитетно рјешено за дужи период. Такође током 2024. године је било пар контрола од стране санитарног инспектора, којом приликом је предузеће једном и новчано кажњено. Додаје да су радови на новој депонији у току, те да је проблем у вези гробља ријешен обезбијеђивањем нове парцеле. Истиче да предузеће и даље има велике проблеме у вези застарјеле механизације, мада су и ту направљени значајни кораци, чија реализација је услиједила у 2025.години. Наводи да је Општина Фоча предузећу купила дозер ТГ 110, који је у потпуности репариран и предат предузећу на кориштење. Поменута машина је предузећу неопходна за послове на депонији и истиче да је дотадашњи дозер био готово неупотребљив за рад. Истиче да је предузеће у мјесецу септембру учествовало на Јавном конкурсу Фонда за заштиту животне средине РС, заједно са Општином Фоча. Додаје да је пројекат завршен успјешно и јуну мјесецу предузећу је испоручен половни камион смећара ,,Мерцедес Актрос“, запремине 16м³, у потпуности репариран. Додаје да је Општина Фоча учествовала са 55%, Фонд са 30% а предузеће са 15% учешћа.

 Предсједник скупштине акционара истиче да је у предузећу јасно видљиво савјесно и одговорно управљање финансијама предузећа.

Након тога Предсједник скупштине акционара ставља на гласање поменуте извјештаје.

Извјештај о пословању друштва за 2024. годину

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ - ,,ЗА“

Финансијски извјештај друштва за 2024.годину:

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ - ,,ЗА“

4.3. Што се тиче расподјеле добити Предсједник скупштине акционара чита приједлог одлуке да се остварена добит од 12.441,00 КМ оставља као нераспоређена добит. Директор након тога чита мишљење ИРБ у којем се они изјашњавају ,,ЗА“, након чега чита мишљење ,,ПРЕФА“ у којем се истиче да гласају за приједлог одлуке да се остварена добит у износу од 12.441,00 КМ распореди на следећи начин: законске резерве у износу од 622,05 КМ, што износи 5%, 4.783,57 КМ (0,01 КМ по акцији) у исплату дивиденде акционарима и нераспоређена добит у износу од 7.035,38 КМ, у супротном гласају ,,ПРОТИВ“.

Након тога Предсједник скупштине акционара ставља на гласање поменути приједлог одлуке о расподјели добити.

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ПРОТИВ“
* Фонд за реституцију кога представља ИРБ - ,,ЗА“.

Констатује се да је Одлука о расподјели добити из 2024. године усвојена натполовичном већином гласова.

 Тачка 5.

Предсједник скупштине акционара отвара расправу везану за тачку бр.5, План пословања друштва за 2025. годину. Директор предузећа изјављује да је почетком 2025. године дошло до повећања минималне цијене рада што је у потпуности испоштовано, те да је уз сагласност скупштине општине Фоча дошло до повећања цијене комуналних услуга за физичка и правна лица у износу од око 30%. Истиче да је предузеће имало огромне проблеме у вези депоније. Наиме, крајем марта мјесеца због обилних киша, дошло је до тоталне забране одлагања смећа на депонију ,,Бабин поток“. Истиче да је заједно са начелником општине и начелником урбанизма успио пронаћи рјешење за привремено одлагање смећа на локацији Ретиње у Мјесној заједници Годијено, а до завршетка депоније у Мјесну заједницу Козја Лука. Додаје да се смеће на локацији Ретиње одлаже уз сагласност Скупштине Општине Фоча. Изградња нове депоније је у завршној фази, поставља се фолија и ограда, тако да се очекује да ће иста почетком мјесеца августа почети са радом. Наводи да ће на тај начин то питање бити ријешено за наредних 10-15 година. Након тога чита се изјашњење ИРБ-а у којем се наводи да они гласају ,,ЗА“, иако наводе да је неприхватљиво да се План пословања усваја у овој фази године, те да је због процеса планирања и Плана набавки неприхватљиво, јер предузеће нема документ на основу којег може покренути процедуре јавноих набавки, те је овај План неопходно усвојити на почетку године.

Након тога предсједник скупштине акционара ставља План пословања друштва за 2025.годину на гласање:

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ - ,,ЗА“

Скупштина акционара је једногласно усвојила план пословања друштва за 2025. годину.

 Тачка 6.

Предсједник Надзорног одбора Зоран Елез изјављује да је Надзорни одбор заједно са стручном службом КП ,,Комуналац“ а.д. на вријеме послао и прослиједио материјале. Наводи да се из Извјештаја о раду Надзорног одбора за период 01.01.2024 -31.12.2024. јасно види да су прецизно и јасно описане све сједнице и тачке о којима се на њима расправљало. Одржано је 11 сједница на којима се расправљало о 45 тачака дневног реда о битним питањима за функционисање и стабилност предузећа. Наводи да је предузеће кроз цијелу годину остваривало добит што показује озбиљност предузећа. Наводи да је предузеће наишло на разумјевање општинске власти у вези питања депонија и гробља те да ће та питања ускоро бити и званично ријешена, конкретно питање депоније која је у завршној фази изградње. Предузеће послује позитивно, плате радника не касне и све текуће обавезе се редовно измирију.Такође похваљује рад директора предузећа,

Предсједник скупштине акционара ставља извјештај о раду Надзорног одбора на гласање:

* Већински власник кога заступа Васиљевић Никола ,,ЗА“
* ,,Преф“ а.д. Бања Лука ,,ЗА“
* Фонд за реституцију кога представља ИРБ - ,,ЗА“

Скупштина акционара је једногласно усвојила извјештај о раду Надзорног одбора за 2024.годину.

 Тачка 7.

Под тачком 8. Предсједник скупштине акционара констатује да нико нема ништа да изјави. Након тога Предсједник скупштине акционара закључује сједницу.

 ПРЕДСЈЕДНИК СКУПШТИНЕ АКЦИОНАРА

 ВАСИЉЕВИЋ НИКОЛА